32001R1813
L 246/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1813/2001 НА КОМИСИЯТА
от 14 септември 2001 година
за установяване на подробни правила за прилагане на Регламент (ЕО) № 104/2000 на Съвета по отношение условията за предоставянето на и отнемането на признаване на браншови организации
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 104/2000 на Съвета от 17 декември 1999 г. относно обща организация на пазарите на рибни продукти и продукти от аквакултури (1), последно изменен с Регламент (ЕО) № 939/2001 на Комисията (2), и по-специално член 13, параграф 7 от него,
като има предвид, че:
(1)
Член 13 от Регламент (ЕО) № 104/2000 установява по-специално, че браншовите организации в сектора рибарство и аквакултури могат да бъдат признати, ако осигуряват значителен дял от количествата, произведени, преработени или продадени от членовете на всеки ангажиран отрасъл в района, за който става въпрос. С цел да се гарантира балансирано териториално присъствие, браншовите организации трябва задължително да достигат минимално ниво на представителност във всеки район, който обслужват, в случай, че работят в повече от един район.
(2)
Трябва да бъде уточнена информацията, която браншовите организации задължително предоставят на държавата-членка за целите на признаването.
(3)
Държавите-членки трябва да бъдат задължени да извършват проверки на дейностите на браншовите организации и да информират редовно Комисията дали тези организации отговарят на условията за признаване или не.
(4)
Трябва да бъдат определени някои аспекти на процедурата, при която една държава-членка предоставя, отказва или отнема признаване на браншова организация.
(5)
Мерките, предвидени в настоящия регламент, са в съответствие със становището на Управителния комитет по рибни продукти,
ПРИЕ НАСТОЯЩИЯ РЕГЛАМЕНТ:
Член 1
1. Една браншова организация се счита за представителна на регионално ниво по смисъла на член 13, параграф 1, буква б) от Регламент (ЕО) № 104/2000, ако обединява поне една трета от произведените, преработени или изтъргувани количества от членовете на всеки един от отраслите които я съставляват, за съответния регион.
2. Когато една браншова организация упражнява дейността си в няколко региона, тя трябва задължително да представлява поне 20 % от произведените, преработени или продадени количества във всеки от регионите, за които става въпрос.
Член 2
Заявлението за признаване на браншова организация, адресирано до държавата-членка, съдържа най-малко информация, отнасяща се до следното:
а)
спазване на условията за представителност по член 1;
б)
уставите на организациите или асоциациите, които съставляват организацията;
в)
правилата за учредяване на браншовата организация;
г)
подробни данни за дейностите, извършвани от членовете на тази организация в съответствие с член 13, параграф 1, буква г) от Регламент (ЕО) № 104/2000;
д)
географската област, в която упражнява дейността си браншовата организация.
Браншовата организация изпраща също така на държавата-членка всички други документи или данни, необходими за изясняване на нейните дейности.
Член 3
1. В съответствие с член 13, параграф 3, буква б) от Регламент (ЕО) № 104/2000, държавата-членка извършва проверка най-малко веднъж годишно, и специално за целите на изготвяне и предоставяне на годишен отчет за дейностите, за да се увери, че браншовата организация се придържа към условията за признаване.
2. Държавата-членка изпраща на Комисията доклад за проверките по параграф 1, не по-късно от два месеца след тяхното завършване.
Член 4
1. Когато признаването бъде отказано или отменено, държавата-членка трябва да обоснове причините за това решение.
2. Когато се планира отменяне на признаване, държавата-членка уведомява за това си намерение браншовата организация, заедно с причините за отменянето, изисквайки от последната да предостави своите наблюдения в рамките на определен период.
Член 5
Настоящият регламент влиза в сила на седмия ден след неговото публикуване в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 септември 2001 година.